‘HKGK’ – SnotkopFoto: facebook.com Francois Henning, of Snotkop soos hy bekend staan, se jongste album is pure partytjie. HKGK volg lekker op sy vorige albums en aanhangers sal nie teleurgesteld wees nie. Dié CD is gewis van Snotkop se beste werk. As jy nog jonk van gees is en van harde laatnagpartytjies hou, is hierdie album vir jou. Snotkop hou die vloei van die album besonders goed met die partytjietema en wyk nie daarvan af nie. Die liedjies wat mooi rym en maklik saamsing, handel oor meisies, vinnige motors, harde partytjies en lekker tye saam met vriende. Boonop is dié CD ’n dansvloer-trefferalbum en ’n moet vir elke partytjie. Liedjies wat uitstaan is “Cool soos Koos Kombuis”, “Rooi Ferrari”, “HKGK” en “Meisie Ferguson”. Meisie Ferguson is ook opgeneem saam die bekende multi-instrumentalis Ricus Nel. Al die liedjies is deur Francois self geskryf met die hulp van Adolf Vorster en Dirk van Niekerk. Hierdie manne sorg vir menige kunstenaars se treffers uit die Select-kamp. Die album word deur Select-musiek versprei.